1Che tak i 'ij-le, i 'atol tzij ma Heródes, xu jek ch'o'oj chiquij jujun creyent. 2Xu tak u camsaxic i ma Jacóbo ru' ch'ich'; are i ma Jacóbo chi catz qui cha' quib ru' i ma Wan. 3I ma Heródes, are xrilo chi que quicot i nimak tak aj Israel rumal ile, xu tak 'uri u chapic i ma Pédro. Are 'ij chi xu 'an ire ile, are i nima'ij que i aj Israel chi ca tijaw wi i caxlanwa n-ta cunbal che. 4Are xchaptaj i ma Pédro, are 'uri i ma Heródes xu tz'apij pa cárcel. Xe u coj cajib tzobaj soldádo chu chajixic; je cajcaj chu chajixic jutak ch'ay, chi pa'ij chi cha'ab. Xu ch'ob i ma Heródes, are ca q'uis i nima'ij, cresaj li ma Pédro chiquiwach i winak, man xu ch'ob ire quiqui 'an qui 'atbal tzij i winak che. 5Rumal-i, i ma Pédro 'o pa cárcel, lic chajtalic. Xui-ri, i jutzobaj creyent n-xqui mayij tu tz'onoxic che i Dios puwi; lic ronojel qui c'ux xqui 'ano. 6I ma Pédro 'o pa cárcel, kus u waram chiquixol i queb soldádo. Ire ximom u 'ab ru' queb carena chi xak yukul chique i soldádo. Xak je queb chic soldádo je tac'al xol uchija, quiqui chajij i cárcel. U ch'obom i ma Heródes cu ya i ma Pédro chiquiwach i winak chucab 'ij. 7(Maja ca pe u sakiric) xak te'et xwinakir jun ángel re i Kajwal ru' i ma Pédro. I pa cárcel lic xo'on sak rumal. I ángel xu yin pan u c'alc'ax i ma Pédro y xu c'astaj. —¡Chat walij la! —co'ono. Are 'uri, xtzak i carena pulew chi 'o che u 'ab i ma Pédro. 8I ángel xu bij che: —Cha bajij a pam, y cha cojo a xajab —co'on che. Are xu 'an i ma Pédro ile, te'uri xu bij i ángel che: —Cha cojo a chaquet, y chat terej chwij —xutixic. 9I ma Pédro xterej li chirij i ángel, y xel lok. Xu ch'ob ire mok n-katzij taj wach ca tijin chi rilic, mokxa xa cachiq'uic cu bij ire. 10Xe ic'aw pa je 'o wi i nabe jutzobaj soldádo, te'uri xe ic'aw chic che i ucab tzobaj soldádo. Xe upon che uchibe, lic ch'ich', xui-ri utuquel xu jak rib. Xe 'el lok, y xe bin jubi' che jun be. Te'uri i ángel xu canaj can i ma Pédro utuquel pa be. 11Are 'uri i ma Pédro xrilo chi katzij wach i ca tijin chi rilic. Xu bij: —Wo'or xwilo chi katzij ile. I Kajwal u takom li u ángel, tobal we chuwach i ma Heródes xak chiquiwach i nimak takaj Israel, wach qui ch'obom quiqui 'an chwe —co'ono. 12Ca tijin chu ch'obic queje ile, xa 'e chi rachoch i ati Mariy, chi u chuch i a-Wan, chi xak a-Márcos ca bix che. Chila qui molom wi quib u q'uial winak, que tijin chu tz'onoxic che i Dios. 13I ma Pédro xu c'ojc'a i sawan. Are 'uri xel li jun ali, al-Róde u bi, xol u ta pachinok. 14Are xu ta u ch'awbal i ma Pédro, xsach u no'oj rumal u quicotic. Xtzalij la, n-xu jak ti sawan. Xa 'e pa'anem chu bixquil chique i je 'o pa ja, chi ma Pédro tac'al chic pa ocbal bic. 15Ique xa xqui bij che: —¡At ch'uj! —xe cha che. I ali xu bij chi lic katzij are ire. Ique xqui bij chic chi n-are taj: —Ile xa u ninox —xe cha che. 16I ma Pédro n-xu mayij tu c'ojc'axic i sawan. I creyent, are xqui jak uchibe, xquilo chi katzij are ire; lic xe oc 'il che. 17I ma Pédro xu c'ut ru' u 'ab chi me ch'awic. Te'uri xu bij chique wach i relsaxic xu 'an i Kajwal che, pa cárcel. Xak xu bij chique: —Chi ya rason che i ma Jacóbo, xak chique i juban creyent —co'ono. Te'uri xel bic, xa 'e chic che jun tinimit. 18Are xpe u sakiric, i soldádo lic que c'achiric; que bisonic man n-ta chic i ma Pédro, n-queta'am taj wach relic xu 'ano. 19I ma Heródes xu tak u tzucuxic coq'uil, péro n-xqui rik taj. Xu ya quekan 'uri i soldádo, y xu tak qui camsaxic. Te'uri xel i ma Heródes pa Judéa; xa 'e jekel pa tinimit Cesaréa. 20Xo'on panok i ma Heródes xpe roywal chique i winak aj pa tak tinimit Tíro y Sidon. Rumal-i, ique xqui yijba chiquiwach chi conojel 'is que 'e chuwach i ma Heródes. Ire 'o jun achi ru', nim u patan, ma Blásto u bi. I winak aj Tíro, i aj Sidon xqui bij che i ma Blásto chi cu coj qui tzij chuwach i ma Heródes, chomarsabal quib ru'. 'O u chac chique quiqui chomaj chic quib ru', man chila pu tinimit i ma Heródes xpe wi wach i quiqui tijo. 21I ma Heródes xu ch'ic 'uri jun 'ij chique, are quiqui mol quib y quiqui yijba chiquiwach. Are xu rik i 'ij, xu coj u 'u' lic chom y xcubi pu cubibal re u 'atbal tzij. Xu bij 'uri jun nim laj bixquil chiquiwach. 22I winak, are xqui ta, xe siq'uinic: —¡Ire-le n-to' ta winak! ¡Ile lic jun dios! —que cha. 23Xak te'et jun ángel re i Kajwal xu petsaj yobil chirij i ma Heródes, man n-xu bij taj chi xa jun i Dios chi ca majawic quiqui coj u 'ij. Rumal-i, xu 'an che chi xtijaw cumal amol, y xcam rumal. 24I u tzij i Kajwal ca tijin u paxic u wach; xa ipa ca tataj wi. 25I ma Bernabe i ma Sáulo, are xq'uis i qui chac pa Jerusalen, xe 'el chila, xqui c'am bi i a-Wan cu', chi xak a-Márcos ca bix che.
LOS HECHOS WACH I XQUI 'AN I APOSTELAB 12